Die VF Plus het ŉ dringende boodskap aan die burgemeester van die Tshwane-metro, mnr. Kgosientso Ramokgopa, gestuur oor die dreigemente van die EFF om die Krugerstandbeeld op Kerkplein te beskadig. Die beskadiging van ŉ standbeeld is ŉ misdaad. Vroegtydige en verantwoordelike optrede kan onnodige insidente en konflik rondom die Krugerstandbeeld voorkom.
Leiers speel ŉ belangrike rol as dit by goeie of swak verhoudinge kom. Dit is nie toevallig dat buitelanders in KwaZulu-Natal geteiken word kort nadat die Zulu-koning hom teen die teenwoordigheid van buitelanders uitgespreek het nie. Op dieselfde wyse het president Zuma ŉ anti-wit heksejag aan die gang gesit met sy negatiewe verwysing na Jan van Riebeeck vroeër vanjaar. Hierdie leierskap-optredes staan in skrille kontras met president Mandela se versoeningsbenadering waar hy met een uitlating in die jare negentig die debat oor die verwydering van die Springbok as sport-embleem gestop het.
Die EFF verstaan duidelik niks van die konflik en stryd van die verlede nie. So het president Paul Kruger sy lewe grootliks gewy aan ŉ stryd teen Britse imperialisme en kolonialisme. Dit het begin deur die Groot Trek waaraan hy deelgeneem het om onder Britse gesag uit te kom en het geëindig met twee oorloë, 1881 en 1899, teen die koloniale moondheid Brittanje. Kruger is in Switserland dood omdat hy gesê het dat hy onder die Britse vlag gebore is, maar nie bereid is om onder die Britse vlag te sterf nie. In hierdie opsig is hy een van die eerste Afrika-vryheidsvegters teen Europese kolonialisme en imperialisme.
Die EFF se tipe politiek om standbeelde te beskadig is ŉ misdaad en los geen probleme op nie, maar skep net nuwe konflik en probleme in ŉ ingewikkelde diverse land.